## La Generalitat millora la inspecció de les platges mitjançant una nova app que permetrà la geolocalització de les mostres i fotografies

*** La Conselleria de Medi Ambient utilitza la nova aplicació mòbil desenrotllada per la DGTIC des de l’inici de l’actual campanya de bany
* La nova app millora la recopilació de dades que duen a terme els inspectors responsables de les platges i del control d’abocaments**

La Generalitat ha començat a utilitzar una nova aplicació mòbil que facilita la certificació de la qualitat de l’estat de les platges en l’actual campanya de bany de la Comunitat Valenciana.

La Direcció General de Tecnologies de la Informació i de les Comunicacions (DGTIC), de la Conselleria d’Hisenda i Economia, ha desenrotllat una nova app que està en funcionament des de mitjan mes de juny i amb la qual s’estan duent a terme totes les inspeccions dels tècnics de la Conselleria de Medi Ambient, Infraestructures i Territori, mitjançant el Servici de Qualitat d’Aigües.

L’app està instal·lada en les noves tauletes que tenen a la seua disposició els inspectors de platges, amb l’objectiu de facilitar la certificació per a oferir a la ciutadania la seguretat necessària en les zones de bany.

El conseller de Medi Ambient, Infraestructures i Territori, Vicente Martínez Mus, ha destacat que la nova ferramenta permet millorar la “intensa col·laboració” entre la Generalitat i els ajuntaments en la gestió de les platges. “Esta aplicació permet als ajuntaments conéixer la situació exacta de les seues platges i forma part de la millora contínua en eixes 4.600 analítiques que estem portant a cap ja en esta campanya”, ha insistit Martínez Mus.

Per la seua banda, el director general de TIC, Javier Balfagón, ha indicat que l’app “ha aportat notables millores en el procés d’inspecció visual de platges i control d’abocaments, especialment en la recopilació de dades que realitzen els tècnics de la Direcció General de Qualitat i Educació Ambiental des dels seus dispositius mòbils”.

L’app permet l’arreplega de dades tabulades i sistematitzades per al seu posterior estudi, juntament amb la presa de fotografies dels esdeveniments observats pels inspectors. Les dades s’envien a un sistema informàtic que complementa el treball visual amb inspeccions analítiques de l’estat de tot el litoral durant la temporada de bany.

Segons Balfagón, l’aplicació de què disposaven els inspectors no podia instal·lar-se en els dispositius que s’empren actualment, la qual cosa obligava a utilitzar tauletes tecnològicament obsoletes. Amb la nova app, s’arrepleguen més dades i fotografies perquè puguen ser analitzades pels tècnics de la Conselleria, amb la qual cosa s’assegura la disponibilitat de totes les inspeccions realitzades.

A més, el director general de TIC ha explicat que ara hi ha la possibilitat de realitzar evolutius, “la qual cosa garantix temporalment els esdeveniments emesos a la Conselleria per l’inspector de temporada i que, en una versió futura, puguem afegir la geolocalització als mostrejos”.

Fecha: 27/08/2025